[{"text_idx": "#000000", "text": "Anai Artea elkarte humanitarioaren gaur egungo eramaileen azken lana izanen da Euskal Herriko historia ezagutaraztea xede duen Senpereko parkea. Hainbat historialariren laguntza ukan dute bideo bidez historiako 22 garai kontatzeko."}, {"text_idx": "#000001", "text": "Anai Artea elkarte humanitarioak bost hamarkadako ibilbidea bukatutzat jo duelarik, bere ohiko zereginetik doi bat urruntzen den azken lan bat utziko du Senperen. Piarres Larzabal eta Telesforo Monzonek bultzaturik, Anai Artea euskal iheslariak laguntzeko sare bat izan da hamarkadetan, 1969an sortu zenetik. Maiatzaren 27an Senpereko Helbarrun auzoko Zubiondon estreinatuko duten parkean, aldiz, Anai Arteak Euskal Herriaren historia luzearen lan sintetiko bat utzi nahi izan du; horretarako, hainbat historialariren laguntza ukan dute."}, {"text_idx": "#000002", "text": "Laborari senpertar batek eman lurretan, 1.500 metro koadrotan, parke tematiko bat plantan ezarri dute. Senperen izanen da, baina teknologiak du historia hara eramanen: panel batzuetan 22 gai bereizi dituzte, eta QR kode batzuek eginen dute historialarien lanarekin lotura digitala: gai bakoitza landu duen historialariaren testutik abiaturik, bideoak egin dituzte, eta parkean kodea eskaneatuz edo zuzenki webgunera sartuz ikusten ahalko dira, Anaiartea-oroitlekua.eus helbidean."}, {"text_idx": "#000003", "text": "Parkean paneletan eta webgunean kronologia batean kokaturik, 22 gai historiko bereizi dituzte Anai Artekoek, historialarien hautuen arabera. Elkarte humanitarioa izanagatik, historiaren kontakizunean ere nahi izan du bere ekarpena egin Anai Arteak, ibilbide bukaeran, Mixel Mendiburuk argitu duenez: \u201cBada historia ofiziala, baina guk ere, herri ttipi bezala, badugu gure historia eta behar dugu gure partea kontatu\u201d."}, {"text_idx": "#000004", "text": "Duela 40.000 urteko kontakizun batekin hasi eta Lizarra-Garazi Akordioarekin (1998) bukatzen da kronologia; bien artean, besteak beste, ondoko gai hauek aletzen dira: erromatarren garaia, Orreagako 778. eta 824. urteetako gudukak, Nafarroako foru orokorra, PNV-EAJ alderdiaren sortzea, ETAren sortzea edo euskararen egoera atzo eta egun. Garai bakoitzarendako, webgunean, euskarazko bideo bat ageri da, eta frantsesezko eta gaztelerazko azpitituluekin ere ikus daiteke."}, {"text_idx": "#000007", "text": "Urmenetaren ustez, bere ekarpenak zentzua hartzen du besteekin kokaturik: \u201cErromanizazioaren partea bakarrik irakurriz, ene ustez, ez du zentzurik; bai, aldiz, proiektu orokorrak\u201d. Irakasle izateaz gain Ikas pedagogia materialen sortzen ari denez \u2014hain zuzen, Euskal Herriko historiaren material pedagogikoa egiten\u2014, osagarritasuna ikusi du Senpereko parkearekin: \u201cIkasleendako parke hori izatea, bisitatu ahal izatea eta webgunea izatea, bikaina da, eskolan orain arte ematen ahal ez genuen zerbait gehitzen baitu: euskaldunok ezagut dezagun gure historia, eta gazteek ttipitik ezagut dezaten\u201d."}, {"text_idx": "#000009", "text": "Anai Arteak azken bost urteetan landu du heldu den astean estreinatuko duten parkearen ideia. Hastapen batean, 2000. urtera arte atxilotuak edo preso sartuak izan ziren Ipar Euskal Herriko zazpiehun izen omentzeko zizelkatze bat ezartzea zen ideia, eta gero historiaren kontakizunera hedatu zen xedea. In\u0303aki Iriarte eskultore saratarraren obra estreina egunean erakutsiko dute. Egun horretan utziko dute, sinbolikoki, Anai Arteko kideek elkartearen lekukoa. Parkearen mantenu lanak Senpereko herriak ziurtatuko baditu ere, \u201ckudeaketa intelektuala Udalbiltzak eramanen du\u201d, Larzabalek erran duenez. Gehitu du Anai Artearen lana ere gaur egungo kideek Udalbiltzako kideen esku utziko dutela: \u201cEkipo berri batek segida hartuko du, bertze helburu batzuekin\u201d."}, {"text_idx": "#000010", "text": "Historiaren kontakizuna egiteko parkea sortzeko egin behar ziren gastuak Udalbiltzak hartu zituen bere gain; Anai Artearen Donibane Lohizuneko egoitza, berriz, erakundearen esku gelditu da. Xedea gauzatzeko egin behar izan duten bide luzea elkartearen bidea bukatzeko manera bat zen, Mendibururen arabera: \u201cAnai Artea bururatzen ari zen, eta ari ginen interesgarria izanen zela obra bat egitea\u201d. Elkartearen historia beste helburu batekin ezagutarazi zuten lehendik: Txomin Hiriart-Urrutik idatzi liburuarekin, hain zuzen: Anai Artea 1969\u20142021 elkartearen historia."}, {"text_idx": "#000011", "text": "Lekukoa Udalbiltzari pasatzearekin batean, Anai Arteko kideek badakite Senpereko parkeak segida beharko duela, Lizarra-Garazi Akordioekin bukatuz idatzi gabe gelditu delako historiaren parte bat, Larzabalek argitu duenez: \u201cLehen bertsio bat da, hobetzeko gisan pentsatua dena. Lizarra-Garazin bukatzen da historia kontakizuna, eta bake bidea, desarmatzea eta horiek falta dira. Bistan da oraindik goiti osatzen ahalko dela, historia oraindik egiten ari baita\u201d."}, {"text_idx": "#000014", "text": "Anai Arteak gomita zabaldu du inauguraziorako, eta, orain, uste zuten baino pertsona gehiago izanen dela iduri zaie. Maiatzaren 27an, 11:00etan, parkea deskubritzera joanen direnei autoa Senpereko Intermarche saltokian uztea galdetu dute, handik hurbil den lur eremuan ez baita aski leku izanen. Eskultura han bada ere, heldu den astera arte tapatua atxikiko dute, aurkezpen egunerako. Webgunea, berriz, oraindanik kontsulta daiteke."}, {"text_idx": "#000015", "text": "Peio Sarraude: \u201cArranoak taldean naizenetik, hau da sasoirik ederrena\u201d"}]